《杨生深甫以医鸣河汾遁庵先生以下皆赠以诗生吾党士也观其意似不以浅近自期者故予之所述不特称道而已也》
金朝·段成己

杨生头角非凡子，少以医名动州里。胸怀了了中可人，容貌州州外如鄙。

前徽未艾足凭藉，论议滔滔有源委。人身造化一天地，敢谓精微尽于此。

中情𠿕𧇠不自安，愿就先知问其旨。遁庵先生天下士，挈携陬维为指似。

古人桃源不难到，但恐中心复中止。千金再拜一言重，采掇方书究终始。

姓名会看满人閒，滚滚西驰若汾水。

作者简介：段成己，字诚之，号菊轩。段克己弟。稷山人（今属山西）。与兄克己以文章擅名，赵秉文成为“二妙”。金正大年间中进士。金亡后与兄避地龙门山中。元世祖召其为平阳府儒学提举，坚不赴任，闭门读书。与兄段克己所作诗合刊为《二妙集》，词有《菊轩乐府》一卷。